ഡോക്ടറെ ആക്രമിച്ച പ്രതികളെ ഉടന് അറസ്റ്റ് ചെയ്യണം: കെജിഎംഒഎ മലപ്പുറം: വെളിയങ്കോട് പ്രാഥമികാരോഗ്യകേന്ദ്രത്തില് കോവിഡ് സൈറ്റ് തകരാറിലായതിനെ തുടര്ന്ന് വാക്സിനേഷന് വൈകിയതുമായി ബന്ധപ്പെട്ട് അസിസ്റ്റന്റ് സര്ജന് മുഹമ്മദ് റമീസിനെ ആക്രമിച്ച സംഭവത്തില് കെജിഎംഒഎ ജില്ലാ കമ്മിറ്റി അപലപിച്ചു. സംസ്ഥാന വ്യാപകമായി കഴിഞ്ഞ കുറെ മാസങ്ങളായി ഡോക്ടര്മാര്ക്കും മറ്റു ആരോഗ്യവകുപ്പ് ജീവനക്കാര്ക്കും എതിരേ ആക്രമണങ്ങള് നടന്നുവരികയാണ്. കോവിഡ് കാലത്ത് അഹോരാത്രം പണിയെടുക്കുന്ന ആരോഗ്യപ്രവര്ത്തകരുടെ മനോവീര്യം ചോരുന്ന ഇത്തരം ഹീനകൃത്യങ്ങള് കോവിഡ് പ്രതിരോധ പ്രവര്ത്തനങ്ങളെ സാരമായി ബാധിക്കുമെന്നു കെജിഎംഒഎ ചൂണ്ടിക്കാട്ടി. സംഭവത്തില് പ്രതികളെ ഉടന് അറസ്റ്റ് ചെയ്യണമെന്നു സംഘടന ആവശ്യപ്പെട്ടു. പ്രതിഷേധത്തിന്റെ ഭാഗമായി ഇന്നലെ പൊന്നാനി താലൂക്കില് അത്യാഹിത രോഗികളുടെ ചികിത്സയല്ലാതെ വാക്സിനേഷന് ഉള്പ്പെടെയുള്ള എല്ലാ സര്വീസും നിര്ത്തിവച്ചു. പൊന്നാനിയില് സ്വകാര്യ പ്രാക്ടീസും ബഹിഷ്കരിക്കും. ഇന്നു മുതല് അറസ്റ്റ് ഉണ്ടാകുന്നതുവരെ ജില്ലയിലെ മുഴുവന് സ്ഥലങ്ങളിലെയും വാക്സിനേഷന് നിര്ത്തിവയ്ക്കും. ഡോക്ടര്മാര്ക്കും മറ്റു ജീവനക്കാര്ക്കും ജോലി ചെയ്യാനുള്ള സാഹചര്യം ഒരുക്കണമെന്നും പ്രതികളുടെ അറസ്റ്റ് നടന്നില്ലെങ്കില് സമരം വ്യാപിപ്പിക്കുമെന്നു കെജിഎംഒഎ ജില്ലാ പ്രസിഡന്റ് ഡോ. മൊയ്തീന്, ജില്ലാ സെക്രട്ടറി ഡോക്ടര് പി. ഹാനി ഹസന്, ജില്ലാ ട്രഷറര് ഡോ. ദിലീപ് തുടങ്ങിയവര് അറിയിച്ചു.